M. Hort, poslanec: (2004-03-02):
Na rozdiel od niektorých mojich predrečníkov sa nebudem vyjadrovať k jednotlivým zmenám alebo možným zmenám, alebo možnej optimalizácii toho, čo sme dostali v návrhu zákona, čo sa týka umiestnenia prvostupňových a druhostupňových súdov. Chcel by som len podčiarknuť, že v rámci prípravy tohto návrhu zákona, v rámci pripomienkového konania sa nám podarilo včas upraviť niektoré momenty, ktoré sme považovali z hľadiska potreby občanov, z hľadiska pokrytia územia sa nám podarilo dostať tam napríklad súd v Starej Ľubovni, vo Veľkom Krtíši a predpokladám, že v druhom čítaní budem ešte rozprávať o ďalších zmenách, napríklad o zachovaní súdu v Ružomberku, ale to nejdem teraz detailizovať, pretože dnes je naozaj priestor na prvé čítanie a na argumenty pre a proti, aby sme v tomto zákone pokračovali alebo nie. Rovnako by som chcel na úvod za poslanecký klub SDKÚ povedať, že podporíme hlasovaním presun alebo prechod tohto návrhu zákona do druhého čítania a unisono s týmto tvrdením vás chcem informovať o tom, že budeme prichádzať v druhom čítaní s pozmeňujúcimi návrhmi predovšetkým vo vzťahu k zachovaniu všetkých ôsmich krajských súdov, tak ako je tomu dnes, to znamená aj Krajského súdu v Trenčíne, aj Krajského súdu v Trnave. My sme tu už veľakrát diskutovali na témy, ktoré sa týkajú usporiadania štátnej správy, verejnej správy, usporiadania súdnictva a ostatných inštitútov, a neboli tie témy ľahké. Spomínate si na to, keď sme rozprávali o samosprávnych krajoch? Náš názor bol, že tých dvanásť, ktoré mali oporu nielen v histórii, ale aj v logike, by bolo bývalo asi to optimálnejšie. Vedeli sme prežrieť aj to, že sme nakoniec pri tom záverečnom hlasovaní prehrali. A sme naozaj toho názoru, že ak máme mať rozdelenie krajiny do určitých územnosprávnych jednotiek, tak aj vo vzťahu k súdnictvu by tieto jednotlivé kraje mali byť plnohodnotné. (Potlesk.) Ale čo by som chcel podčiarknuť a čo by som chcel povedať ako možnože aj pripomienku k tomu, čo tu doposiaľ odznelo. Dozvedel som sa, že bolo včera rokovanie, na ktoré pozval viceprimátor Trenčína a kandidát na primátora pán Celer poslancov Národnej rady. No my vzhľadom na to, že sa touto problematikou nezaoberáme len na takýchto stretnutiach, tak sme mali rokovanie poslaneckého klubu, kde to, čo som dnes pomenoval a kde som to tu verejne vyhlásil, sme si rozdiskutovali. Rozdiskutovali sme si to z hľadiska argumentov a jednoznačne to, čo tu bolo dnes mnou prezentované, budeme v druhom čítaní podporovať. Z tohto pohľadu to všetko, čo pán kolega Maxon ste tu uviedli, a keď ste trošku zabŕdli do doplňujúcich volieb primátora v Trenčíne, nepovažujem úplne za korektné, pretože poslanecký klub SDKÚ má to stanovisko, ku ktorému som sa tu dnes prihlásil a ktoré budeme podporovať. Chcel by som vyzvať všetkých, ktorí tu ešte budú načúvať návrhom, aby sme tento zákon nepodporili do druhého čítania, aby sa tak neudialo. Druhé čítanie je priestor na to, aby sme vylepšovali nielen sídla prvostupňových súdov, aby sme vylepšovali aj sídla druhostupňových súdov, ale predovšetkým vo všetkých oblastiach robíme boľavé reformy. Viete dobre, čo to stálo, kým sme tu schválili usporiadanie miestnej štátnej správy vo vzťahu k špecializovanej štátnej správe, vo vzťahu k tomu, že sme porozumeli, že nemá táto krajina na sedemdesiatdeväť komplexných okresných úradov a že sme museli niečo urobiť pre to, aby sme zefektívnili a usporiadali miestnu štátnu správu tak, aby ona bola súbežne dostupná občanovi, ale na druhej strane, aby bola aj financovateľná. Tieto momenty nás vedú k tomu, aby sme tento návrh zákona podporili do druhého čítania a aby sme vyzvali aj tých, ktorí dnes chcú robiť petície v Trenčíne, že aj vo vzťahu k Trenčínu tento zákon bude dobre ošetrený. Chcel by som na záver ešte požiadať spravodajcu, pretože sa to týka nielen súdnej moci, ale sa to týka aj takpovediac verejnej správy, aby bol tento návrh zákona okrem už troch spomenutých výborov posunutý aj na prerokovanie do výboru pre verejnú správu. Predpokladám, že bude tomu náchylný nielen pán spravodajca, ale aj celá ctená snemovňa. Ešte predsa len jednu poznámku. No, veľa sa zamýšľame nad tým, ako by to súdnictvo malo byť usporiadané optimálne. Veľa sa zamýšľame nad tým, ako by malo byť usporiadané školstvo. Robíme reformu nielen školstva, ale aj zdravotníctva, očakáva nás aj v sociálnej sfére. Ja, keď mám  povedať, tak na jednej strane sme bití za to, že na Slovensku nemá každý žiak dostupnosť do základnej školy do 300 metrov, teraz chceme súbežne zaviesť, aby mal možnosť do 10 alebo do 20 kilometrov súd, aby mal zdravotné stredisko všade a v každej obci a nemocnicu určite minimálne dostupnú 10 - 15 kilometrov, a na druhej strane nevieme si povedať, že jednoducho na toto nemajú oveľa vyspelejšie a renomovanejšie ekonomiky, ako je tá naša slovenská. A ak robíme bolestné a často týmto spôsobom aj znehodnocované reformy, tak každý nech sa v tejto situácii postaví aj do pozície národohospodára. Ďakujem pekne.